Konseya Rayberdişî ya KCKyî derheqê hêrişanê îşxalî de yê vera Garê de eşkerayîyêke daye. Eşkerayîye wina ya:
''Dima ke Wezîrê Pawitişî yê Tirkîya û Serfermandarê artêşa tirke Bexdad û Hewlêr zîyaret kerd artêşa îşxalkere ya kolonyalîste hêrişê warê Garê yê Herêmanê Pawitişî yê Medya. 10ê sibate de artêşa îşxalkere tay cayan de leşkerî ardî war û tay cayî dayî bombayan ver. Nika Garê de mabênê artêşa îşxalkere û gerîlayanê azadîye de pêkewtişê giranî qewimîyenê.
Îşxalê Garê bê tesdîqê PDKyî mumkîn nîyo
Warê Garê Tirkîya ra dûrî yo û mîyanê sînoranê Başûrê Kurdîstanî de yo. Tim vera Garê hêrişî estbî. La reya verêne leşkerî erdî ra erşawîyayî ci û têgêrayîşê îşxalkerdişî dest pêkerd. Bêguman no îşxal bê destûr û paştdayîşê PDKyî mumkîn nîyo. Roja hêrişî Mesrûr Barzanîyî herinda ke îşxal şermezar bikero reyna gerîlayî sûcdar kerdî û îşxal kerd meşrû. Cara 2-3 mengan ra nata warê gerîlayan hetê hêzanê PDKyî ra gêrîyabî binê ablûqa. Hêrişê artêşa tirke binê na ablûqa de qewimîya.
Semedo ke kurdî bêrê qirkerdene hêrişê îşxalî serrgêra 22. ya Komployî de ameyî kerdene
Semedo ke kurdî bêrê qirkerdene û têgêrayîşê azadîye bêro tasfîykerdene hêrişê îşxalî yê vera Garê serrgêra 22. ya Komployî de ameyî kerdene. Artêşa îşxalkere Rojawan de zî seba ke cuya demokratîk û azade ya kurdan çin bikerê hêrişê îşxalî kerdî. Nika zî nê hêrişê vera Başûrê Kurdîstanî bi armancê wedaritişê federasyonê Başûrê Kurdîstanî yenê kerdene. Xora cara pêr şarê Başûrî û şarê pêro Kurdîstanî vanê ke nê hêrişî têna vera PKK yan zî gerîlayan nîyê û armancê înan îşxalê Başûrê Kurdîstanî yo. Heta ke nê hêrişê îşxalî nêrê qedînayene dewleta tirke pêrı parçeyanê Kurdîstanî de hêrişanê xo do dewam bikera. Selahîyetdarê dewleta tirke û medyaya kurdan tim anê ziwan ke Musil û Kerkûk aîdê înan o û destê înan ra ameyê girewtene. Hêrişanê vera Xakûrkê û Heftanînî ra dima hêrişê winasênî yê vera zereyê Başûrê Kurdîstanî benê gama yewîne ya destvistişê Mûsil û Kerkûkî. Herêmanê bînan ra zanîyeno ke dewleta tirke herêmanê ke îşxal kerdê, tira nêvejîyena.
Wa şarê ma wurzo payan ser û tewrê hemleya binkerdişê îşxalî bibo
HPGyî eşkera kerd ke helîkopterê îşxalê vera Garê hetê Başûrî ra ameyê ke binê îdareyê PDKyî de yo. Çimeyê herêmîyî zî îfade kenê ke têgêrayîşê îşxalî yê vera Garê bajarekê Bakirmanî yê şaristanê Akrê yê Başûrî ra îdare benê.
Hêrişê vera Garê têna hêrişê vera gerîlayan, PKK nîyo hêrişê vera cuya azad û demokratîke ya kurdan o. Xora hêrişê vera parçeyêkê Kurdîstanî ganî hêrişê vera pêro parçeyanê Kurdîstanî bêro dîyene. Eke wina nêbo pêro destkewteyî do destî ra şorê. Coka ganî şarê Kurdîstanî û teberê welatî, hêzê sîyasî, roşnvîr, nuştox, hunermend, cinî û ciwanî wa vera îşxalê Garê tewirê xo bimojnê. Wa şarê Başûrê Kurdîstanî vera îşxalî têgêrayîşêkê şarî awan bikerê; partîyê sîyasî, roşnvîr, hunermend, cinî û ciwanê Başûrî zî mîyanê nê têgêrayîşî de bi hawayêkê aktîfî ca bigêrê. Şarê Vakur, Başûr, Rojawan û teberê welatî wa tewrê Hemleya 'Tecrîd, faşîzm, îşxalî rê bes o wext wextê azadîye yo' bibo û vera îşxalan tewirêkê kifşî bimojno. Şarê ma her ca de  wa wurzo payan ser û tewrê hemleya binkerdişê îşxalî bibo.
Wa şarê ma yê Başûrî Başûrê Kurdîstanî îşxalkeran rê teng bikero
Şarê ma yê Başûrê Kurdîstanî tim vera hêrişanê îşxalî tewirê xo yo welatperwer û şorişgêr mojna. Ma xo vîr a nêkerd ke şarê Başûrî 2008 de hêrişanê îşxalî yê vera Zapî de Amedîyê, Derelok û Şeladizê de senî vera îşxalkeran vindert. Bi nê hawayî înan xoverdayîşanê rûmetînan ê tarîxê Kurdîstanî ra yew mojna. Reyna tewirê şarê Şeladizê yê vera îşxalkeran sey abîdeya rûmetî tarîx de ca girewt. Nê tewirî ewro do bibê serkêşê çalakîyanê vera îşxalî. Nê esasî ser o sere de şarê Akrê û Dihokî ganî pêro şaristan û bajarekê Kurdîstanî vera îşxalê Garê wurzê payan ser û bimojnê ke îşxalkerî nêeşkenê Başûrê Kurdîstanî û Herêmanê Pawitişî yê Medya îşxal bikerê. Wa şarê ma yê Başûrî Başûrê Kurdîstanî îşxalkeran rê teng bikero.
Dewleta tirke ya kolonyalîste û qirkere hêrişê têkoşîn û destkewteyanê kurdan kena. Dewleta qirkere kena ke Rojhelatê Mîyanênî de kurdî statu û hemsengîyanê neweyan de ca megerê û qirkerdişê kurdan temam bikera. Ganî kurdî pê na raştîye her ca de vera dewleta tirke ya qirkere vejîyê, nê hêrişan pûç bikerê, îşxalan biqedînê, estbîyayîşê kurdan bigêrê binê garantî û her parçeyê Kurdîstanî seserra 21. de bikerê azad.''
